เกินคาด
จินตนิยาย &#8220;สิเนหามนตาแห่งลานนา&#8221; เลิฟสตอรีของ &#8220;พระญาผาสุริยา&#8221; เหลนชายคนแรกแห่งราชวงศ์พูคา ที่ปะปนไปกับเรื่องราวทางประวัติศาสตร์ของลานนา จากปลายปากกาของนายแบงก์ชื่อดัง บัณฑูร ล่ำซำ ประธานกรรมการและประธานเจ้าหน้าที่ ธนาคารกสิกรไทยเปิดตัวได้ไม่นาน ปรากฏว่าหนังสือฮอตฮิตติดลมบนถึงขั้นต้องพิมพ์ครั้งที่ 3 กันแล้ว
10 มิ.ย. 2556

จินตนิยาย “สิเนหามนตาแห่งลานนา” เลิฟสตอรีของ “พระญาผาสุริยา” เหลนชายคนแรกแห่งราชวงศ์พูคา ที่ปะปนไปกับเรื่องราวทางประวัติศาสตร์ของลานนา จากปลายปากกาของนายแบงก์ชื่อดัง บัณฑูร ล่ำซำ ประธานกรรมการและประธานเจ้าหน้าที่ ธนาคารกสิกรไทยเปิดตัวได้ไม่นาน ปรากฏว่าหนังสือฮอตฮิตติดลมบนถึงขั้นต้องพิมพ์ครั้งที่ 3 กันแล้ว
ไม่น่าเชื่อว่านิยายของนายแบงก์ จะได้รับความชื่นชอบจากนักอ่านอย่างคาดไม่ถึง !!! 
สายรายงานมาว่า สิเนหามนตาแห่งลานนา ขายดิบขายดีในเมืองเหนือ ทำให้ขาดตลาดอย่างรวดเร็ว เพราะกระแสบอกต่อถึงการใช้คำเมืองแท้ๆในบทประพันธ์ คนที่ได้อ่านแล้ว มีทั้งที่ชื่นชอบ และเฉยๆ เพราะเห็นว่ารายละเอียดเยอะไปหน่อยจนทำให้อรรถรสของนวนิยายลดลง
แต่ตอนนี้หนังสือปกแข็ง และหนังสือพิมพ์ครั้งแรกของสิเนหามนตาแห่งลานนา กลายเป็นของหายาก และจะยิ่งหายากมากขึ้นอีกถ้ามีลายเซ็นของคุณปั้นกำกับไว้
สำนักพิมพ์อมรินทร์พริ้นติ้ง ผู้พิมพ์และจัดจำหน่ายนิยายเรื่องนี้ สั่งพิมพ์เพิ่มอย่างรวดเร็ว แต่พิมพ์ครั้งที่ 3 นี่ คุณปั้นขอแก้ไขเพิ่มเติมข้อมูล และสำนวนบางส่วนที่เพิ่งรู้สึกว่าควรเพิ่มควรลดอีกครั้ง
ฉะนั้น หนังสือเล่มที่พิมพ์ครั้งที่ 3 นี่ จะเป็นเล่มที่มีการปรับปรุงเนื้อหาใหม่ ทำให้เวอร์ชันพิมพ์ครั้งแรกยิ่งกลายเป็นที่ต้องการของนักสะสมหนังสือ
ยามนี้ คนที่เหนื่อยที่สุดเห็นจะเป็น พี่ช้าง ธงชัย เจริญสิทธิ์ และพี่ดา ดารณีย์ ตันชัยสวัสดิ์ ที่ปรึกษาประธานเจ้าหน้าที่บริหาร คู่ใจคุณปั้น ที่จะต้องรับฝากหนังสือจากคนรู้จัก ที่ขอฝากไปให้คุณปั้นประทับลายเซ็นบนปกหนังสืออยู่ทุกวันๆ
พี่ช้างเจอฝากมาทีละ 30 กว่าเล่ม แค่แบกหนังสือก็หนักจะแย่แล้ว ที่หนักกว่าคือต้องแบกหน้า ไปขออนุญาตเจียดเวลาอันรัดติ้วของคุณปั้น ว่าถ้าว่างก็ขอความกรุณาลงลายเซ็นในหนังสือให้ตามที่แฟนานุแฟนต้องการให้ด้วย
เรื่องลายเซ็นนักเขียนนี้ ถือว่าเป็นเรื่องใหญ่ของนักสะสม ฉะนั้นขอแนะนำว่าคุณปั้น น่าจะรับเชิญมาแจกลายเซ็นในงานสัปดาห์หนังสือแห่งชาติเลยจะดีกว่า แบบว่าช่วยกระตุ้นให้คนสนใจหันมาอ่านหนังสือกันมากขึ้น และจะได้บรรยากาศดีกว่านั่งแจกลายเซ็นในแบงก์